Advokaten Johan Schlüter, der blev idømt fire års betinget fængsel for at bedrage sine kunder, anker ikke sin dom. Det skriver hans advokat i en meddelelse.

Jeg har ikke kræfterne til det. Jeg kan ikke indgå i en ny opslidende retssag. Livet er for kort Johan Schlüter

Johan Schlüter blev i starten af juni idømt fire års fængsel for mandatsvig af særlig grov karakter samt forsøg på skyldnersvig.

Læs også : Advokater idømt fængsel for millionsvindel mod tv-selskaber

Det blev han i en sag, hvor han og hans tidligere advokatpartner Susanne Fryland var anklaget for uretmæssigt at have hævet og brugt "ikke under" 100 millioner kroner af sine klienter i Producentforeningens penge.

Johan Schlüters dom på fire års fængsel blev dog gjort betinget grundet hans alder og helbred.

- Jeg ved, at jeg aldrig bevidst har handlet til skade for de rettighedshavere, som jeg i mange år skabte store resultater for. Det, i sammenhæng med retsformandens frifindende dissens, kunne føre til en anke.

Læs også : Johan Schlüter: Fra kongen af copyright til dømt svindler

- Af hensyn til min familie og af hensyn til mit helbred besluttede jeg at undlade at anke dommen. Jeg har ikke kræfterne til det. Jeg kan ikke indgå i en ny opslidende retssag. Livet er for kort, skriver Johan Schlüter i meddelelsen.

Ud over fængselsdommen blev Johan Schlüter frakendt retten til at lede virksomheder og retten til at drive advokatvirksomhed. Han fik også konfiskeret 550.000 kroner.

Anklagemyndigheden oplyser til Ritzau, at man heller ikke ønsker at anke.